b"\n_START_ARTICLE_\nIl birraio di Preston\n_START_SECTION_\nHist\xc3\xb2ria\n_START_PARAGRAPH_\nIl birraio \xc3\xa9s l'adaptaci\xc3\xb3 i la re-composici\xc3\xb3 per a l'escena italiana, per part de Luigi Ricci, d'una \xc3\xb2pera c\xc3\xb2mica francesa titulada El brasseur de Preston d'Adolphe Adam, sobre un llibret de L\xc3\xa9on-L\xc3\xa9vy Brunswick i Adolphe de Leuven, estrenada l'any 1838 a l'Op\xc3\xa9ra-Comique de Par\xc3\xads. Com en el cas de l'\xc3\xb2pera Macbeth de Giuseppe Verdi, estrenada algunes setmanes abans al mateix Teatro della Pergola, l'\xc3\xb2pera Il birraio va ser un enc\xc3\xa0rrec de l'empresari Alessandro Lanari, un fervent admirador del moviment d'independ\xc3\xa8ncia itali\xc3\xa0._NEWLINE_El llibret itali\xc3\xa0 segueix la intriga de l'original de molt a prop, per\xc3\xb2 amb les necess\xc3\xa0ries modificacions formals, per tal d'adaptar-ta al marc t\xc3\xadpic de l'\xc3\xb2pera buffa italiana contempor\xc3\xa0nia, amb recitatius en comptes dels di\xc3\xa0legs francesos. El paper protagonista est\xc3\xa0 escrit per un baix en comptes de pel primer tenor, com a l'\xc3\xb2pera francesa. A m\xc3\xa9s, algunes de les parts centrals secund\xc3\xa0ries contenen \xc3\xa0ries pr\xc3\xb2pies. La major part del tercer acte \xc3\xa9s diferent: es va afegir un duo de les dues rivals aspirants a esdevenir la esposa de Daniele. L'\xc3\xb2pera acaba amb una \xc3\xa0ria final de Effy, en comptes del tutti final de la francesa. Es troba igualment al tercer acte un duo Tobia-Daniele, que ha estat afegit a l'obra segons la reducci\xc3\xb3 per al piano pel compositor sicili\xc3\xa0 Francesco Chiaromontes (1809-1886), aparentment amb l'objectiu de respondre a les necessitats del p\xc3\xbablic itali\xc3\xa0._NEWLINE_L'obra va ser molt ben rebuda a la seva estrena. Es va representar moltes vegades al llarg de les seg\xc3\xbcents d\xc3\xa8cades a teatres italians, incloent-hi a Roma l'any 1854, sota el t\xc3\xadtol Il liquorista di Preston. La censura va retallar algunes parts en les representacions posteriors a la primera guerra d'independ\xc3\xa8ncia italiana, passatges considerats patri\xc3\xb2tics, en particular al segon acte L'\xc3\xb2pera va arribar al Gran Teatre del Liceu el maig de 1855, al Teatre St James de Londres a la tardor de 1857 i a Austr\xc3\xa0lia l'any 1874.\n_START_SECTION_\nArgument\n_START_PARAGRAPH_\nLa hist\xc3\xb2ria es desenvolupa a l'Anglaterra de 1745.\n_START_SECTION_\nActe I\n_START_PARAGRAPH_\nA la seva cerveseria a Preston, Daniele anuncia als treballadors que en aquest dia es celebrar\xc3\xa0 el seu casament amb la seva promesa Effy. Daniele demana a Bob que organitzi la festa._NEWLINE_Daniele espera l'arribada del seu germ\xc3\xa0 Giorgio, a qui no ha vist des de dos anys enrere, per l'esdeveniment. Giorgio \xc3\xa9s un tinent de l'ex\xc3\xa8rcit. Ambd\xc3\xb3s s\xc3\xb3n germans bessons absolutament id\xc3\xa8ntics._NEWLINE_Els preparatius de la cerim\xc3\xb2nia es veuen interromputs per l'arribada del sergent Tobia, que anuncia que Giorgio ha marxat del camp i ha estat acusat de deserci\xc3\xb3. Tobia, un amic de Giorgio, que una vegada va salvar la seva vida, intenta en va trobar-lo per conv\xc3\xa8ncer-lo que torni, abans que sigui mort. Daniele decideix marxar amb Effy i Tobia per anar al campament del general Murgrave per demanar-li clem\xc3\xa8ncia pel seu germ\xc3\xa0.\n_START_SECTION_\nActe II\n_START_PARAGRAPH_\nAl campament, on s'est\xc3\xa0 a punt de proclamar la sent\xc3\xa8ncia contra Giorgio, el capit\xc3\xa0 Oliviero parla amb el general Murgrave. Oliviero explica que la seva germana Anna va ser sedu\xc3\xafda per un oficial de Murgrave, que despr\xc3\xa9s va fugir sense casar-se amb ella. Anna est\xc3\xa0 entristida, per\xc3\xb2 encara s'estima al seductor. Oliviero li d\xc3\xb3na un retrat de l'home al general. Murgrave veu que es tracta de Giorgio._NEWLINE_Quan Daniele arriba al campament, \xc3\xa9s conf\xc3\xb3s amb el seu germ\xc3\xa0. Aix\xc3\xb2 l'anima a fer-se passar pel seu germ\xc3\xa0 en un intent de salvar-lo fingint la seva tornada abans de la publicaci\xc3\xb3 de la pena de mort. Daniele, espantat, accepta a contracor._NEWLINE_Daniele \xc3\xa9s conf\xc3\xb3s amb el seu germ\xc3\xa0 tamb\xc3\xa9 per Anna i Oliviero. Aquest vol provocar-lo a un duel, mentre que Anna l'acull amb amor. Daniele tracta la jova amb dol\xc3\xa7or, la qual cosa desperta la gelosia d'Effy. Anna creu que Effy \xc3\xa9s l'amant de Giorgio, motiu pel qual Giorgio hauria fugit._NEWLINE_Per posar-hi fi a aquesta cadena de malentesos, arriba l'anunci d'una batalla propera al campament. Daniele s'horroritza i rebutja de participar-hi, per\xc3\xb2 Tobia, tement que l'engany sigui descobert, l'obliga a marxar a la batalla.\n_START_SECTION_\nActe III\n_START_PARAGRAPH_\nDaniele, gr\xc3\xa0cies en part al cavall de Giorgio, surt victori\xc3\xb3s de la batalla i \xc3\xa9s festejat com a un heroi al castell de Windsor. Murgrave escull Daniele, contra la voluntat d'aquest \xc3\xbaltim, per a la propera missi\xc3\xb3 perillosa._NEWLINE_Effy i Tobia intenten conv\xc3\xa8ncer a Murgrave que no envi\xc3\xaf a Daniele, reclamant un acord familiar urgent. Fins i tot Anna i Oliviero intenten evitar que Daniele marxi, la primera per a casar-se amb ella, el segon encara amb ganes de si batre's o no amb ell a duel. Daniele ha d'intervenir entre Anna i Effy, que continuen les seves disputes. Per a complicar una mica m\xc3\xa9s la situaci\xc3\xb3, una ordre del rei d\xc3\xb3na el consentiment al matrimoni entre Anna i el suposat Giorgio, tot demanant que se celebri immediatament._NEWLINE_Afortunadament, Tobia porta bones not\xc3\xadcies: Giorgio no havia desaparegut, sin\xc3\xb3 que havia estat capturat per l'enemic. Ara ha escapat i ha tornat. Giorgio arriba just a temps per a reempla\xc3\xa7ar secretament al seu germ\xc3\xa0 abans que les seves noces amb Anna se celebrin. Daniele, de nou vestit amb roba de civil, pot tornar al seu amor amb Effy."